Fuglsang Kunstmuseum
Fuglsang Kunstmuseum, ved Fuglsang Hovedgård nordøst for Nysted på Lolland åbnede 2008 i en ny bygning af den britiske arkitekt Tony Fretton.
Museets samlinger stammer fra det tidligere Storstrøms Kunstmuseum i Maribo og omfatter dansk kunst fra slutningen af 1700-t. til i dag med vægt på perioden 1900-50.
Værker af bl.a. Jais Nielsen og Olaf Rude belyser modernismens gennembrud i Danmark ca. 1910-25, mens bl.a. kontorchef Erik C. Mengels (1908-83) samling, som museet modtog i 1984, tæller værker af især spontan-abstrakte kunstnere som Asger Jorn, Ejler Bille og Egill Jacobsen.
Hertil kommer værker af kunstnere med særlig tilknytning til Lolland og Falster eller med motiver herfra.